เปิดชื่อ 2 หุ้นบลูชิพสุดแกร่งบวกสวนตลาด!
เปิดชื่อ 2 หุ้นบลูชิพสุดแกร่งบวกสวนตลาด!
5 ก.พ. 2561

สืบเนื่องจาก ดัชนีหุ้นไทยเช้านี้ (5 ก.พ.) ปรับตัวลงแรง โดยปิดตลาดที่ ระดับ 1,810.46 จุด ลดลง 16.89 จุด หรือ 0.92% มูลค่าการซื้อขาย 51,034.62 ล้านบาท
สำหรับปัจจัยที่ทำให้ดัชนีปรับตัวลงแรง เนื่องจากได้รับแรงกดดันหลังดัชนีดาวโจนส์ตลาดหุ้นนิวยอร์กปิดร่วงลงหนักสุดในรอบกว่า 1 ปีเมื่อวันศุกร์ที่ผ่านมา เป็นผลมาจากการการปรับตัวขึ้นแรงของอัตราผลตอบแทนพันธบัตรรัฐบาลสหรัฐ หลังกระทรวงแรงงานสหรัฐเปิดเผยตัวเลขการจ้างงานนอกภาคเกษตรเดือนม.ค.ที่แข็งแกร่งเกินคาด
อีกทั้งการปรับตัวขึ้นของตัวเลขจ้างงาน โดยเฉพาะตัวเลขรายได้ต่อชั่วโมงซึ่งเป็นข้อมูลที่ธนาคารกลางสหรัฐ (เฟด) ให้ความสำคัญเนื่องจากเป็นสัญญาณบ่งชี้เงินเฟ้อนั้น กระตุ้นให้เกิดการคาดการณ์ว่า เฟดอาจจะปรับขึ้นอัตราดอกเบี้ยเร็วกว่าที่คาดไว้ในปีนี้
“ข่าวหุ้นธุรกิจออนไลน์” จึงได้ทำการสำรวจหุ้นในส่วนของ SET50 พบว่า มีเพียง 2 หุ้นเท่านั้นที่ราคาหุ้นสามารถปรับตัวขึ้นสวนทิศทางดัชนีตลาดหุ้นโดยรวมที่ลบ 0.92% ได้ ประกอบด้วย KCE และ TU
โดยปิดตลาดเช้านี้ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE อยู่ที่ 75 บาท บวก 2.75 บาท หรือ 3.81% สูงสุดที่ 75.50 บาท ต่ำสุดที่ 71 บาท ด้วยมูลค่าซื้อขาย 284.05 ล้านบาท
ทั้งนี้ บล.จีเอ็มโอ-แซด คอม ระบุในบทวิเคราะห์ว่า KCE ได้ประโยชน์จากค่าเงินบาทอ่อนค่า
ส่วนราคาหุ้น บริษัท ไทยยูเนี่ยน กรุ๊ป จำกัด (มหาชน) หรือ TU อยู่ที่ 20.40 บาท บวก 0.20 บาท หรือ 0.99% สูงสุดที่ 20.50 บาท ต่ำสุดที่ 20.20 บาท ด้วยมูลค่าซื้อขาย 59.09 ล้านบาท
โดย บล.โนมูระ พัฒนสิน ระบุในบทวิเคราะห์ว่า อุตสาหกรรมเนื้อสัตว์ในประเทศ ราคาไก่มีชีวิตทรงตัวและสุกรเพิ่มขึ้นเพราะปริมาณไก่เข้าสู่ตลาดยังเพิ่มขึ้นแต่ปริมาณสุกรเข้าสู่ตลาดทรงตัว ขณะที่การบริโภคดีขึ้น ส่วนราคากุ้งเพิ่มขึ้นเพราะผลผลิตเข้าสู่ตลาดไม่มาก
ดังนั้น จึงยังคงให้น้ำหนัก NEUTRAL กลุ่มเกษตรและอาหาร โดย TU น่าจะได้รับผลดีต่องบในไตรมาส 2/61 จากเรื่องราคาทูน่าที่อ่อนตัวลง แนะนำให้ทยอยสะสม TU ให้ราคาเป้าหมาย 22 บาท